**Zápisnica zo zasadnutia výkonného výboru Klubu slovenských turistov**

19. januára, s pokračovaním 27. januára 2022, v sídle KST v Bratislave.

Prítomní:

Členovia VV: P. Dragúň, A. Krištofová, M. Ziman, J. Polomský.

Prizvaní: A. Mazániková, J. Pullmann, K.Žákovičová, L.Gancarčík,T. Petrík D.Valúch.

Ospravedlnili sa: Ľ. Calpaš, V.Gábriš, I. Ovečková.

O 9.00 predseda P.Dragúň privítal účastníkov zasadnutia VV KST, požiadal o prípadné doplnenie programu navrhnutého v pozvánke:

PROGRAM:

1. Kontrola plnenia uznesení VV *P. Dragúň, D.Valúch*
2. Návrh rozpočtu KST 2022 *A.Krištofová*

3. Aktuálne úlohy organiz. komisie (dištančné MVZ 24.-25.1.2022; príprava pokynu pre

regióny a sekcie pred riadnym VZ v júni 2022) *P.Dragúň, A.Krištofová, D.Valúch*

4. Aktuálne úlohy sekcie značenia (vyúčtovanie dotácie2021; podklady pre dotáciu 2022;

účasť v príprave zákona o turistických trasách) *A.Krištofová*, *P.Dragúň, E.Škutová*

5. Aktuálne úlohy majetkovej komisie *J. Polomský*

6. Príprava hlavných podujatí KST (53. ZZ KST Levoča)  *V.Gábriš*, *D.Valúch*

7. Rôzne

**U 1/2022:** Výkonný výbor Klubu slovenských turistov (ďalej len VV KST) schvaľuje program zasadnutia, v pozmenenom poradí jednotlivých bodov – zaradenie bodu 5 na začiatok.

ZA – 4 , proti - 0, zdržal sa – 0;  schválené.

Zoznam písomných podkladov k jednotlivým bodom programu:

k bodu č.1: príslušná časť zápisnice z decembrového zasadnutia s aktualizovaným komentárom

k bodu č. 2: upravený návrh rozpočtu

k bodu č. 3: Pokyny/usmernenie pre delegátov Mimoriadneho valného zhromaždenia Klubu slovenských turistov, zvolaného dištančne k voľbe predsedu a člena kontrolnej komisie KST v termíne 24.-25. januára 2022; Zásady e-mailového hlasovania delegátov MVZ; Návrh usmernenia pre región, sekcie a komisie pre zabezpečenie prípravy 23.VZ KST.

k bodu č. 4: žiadne

k bodu č. 5: žiadne

k bodu č. 6: Aktualizované poverenie, návrh zmluvy o príspevku pre organizátora

**1. Kontrola plnenia uznesení VV**

Splnené uznesenia: 62, 102, 123, 124, 126, 127, 128, 129, 130, 131, 132, 133, 134, 135, všetky z roku 2021.

Zrušené uznesenia: 102a/2019, 102b/2019, 103/2019, 105/2019 (U 104/2019 bolo zrušené už skôr, nahradené uznesením č. 24/2020, ktoré bolo v tom roku aj splnené); 65/2021, 68/2021.

Uznesenia presunuté do dlhodobých úloh: žiadne

Uznesenia v sledovaní:

**Uznesenie 102a/2019**: Výkonný výbor KST súhlasí, že rekonštrukcia Chaty pri Zelenom plese môže byť realizovaná a financovaná nájomcom, podmienkou je predloženie technického projektu so špecifikáciou nákladov, ako aj zmluva garantujúca i po rekonštrukcii majetkové práva súčasných spolumajiteľov.

**Uznesenie 102b/2019**: Výkonný výbor KST ukladá zmiešanej majetkovej komisii spolumajiteľov vyžiadať si a preskúmať návrh projektového a zmluvného riešenia rekonštrukcie Chaty pri Zelenom plese a jej financovania nájomcom Tomášom Petríkom a pripraviť k nemu technické a právne stanovisko, s ktorým výkonný výbor KST predloží návrh na schválenie valnému zhromaždeniu KST.

**Uznesenie 103/2019**: Výkonný výbor KST pripúšťa predĺženie doby nájmu Chaty pri Zelenom plese na dlhšie obdobie, z dôvodu únosnosti splácania nákladov rekonštrukcie. Podmienkou je, aby boli do nájomnej zmluvy s nájomcom zakomponované, alebo samostatnou zmluvou o realizácii rekonštrukcie garantované záväzné technické (projekt), časové (harmonogram) a finančné (splátkový kalendár) parametre rekonštrukcie.

**Uznesenie 105/2019**: Výkonný výbor KST súhlasí so zadaním spracovania projektovej a rozpočtovej dokumentácie k rekonštrukcii Chaty pri Zelenom plese autorovi štúdie Ing. arch. Neumannovi a Ing. Ľ. Malinovi.

Prizvaný nájomca T. Petrík v prítomnosti L.Gancarčíka, člena zmiešanej majetkovej komisie a zástupcu SHS JAMES, spoluvlastníka chaty, predstavil korekciu svojho pôvodného zámeru z roku 2019. Z finančného pohľadu je to redukcia investície na cca 1/3 nákladov, z konštrukčného hľadiska nepôjde o rekonštrukciu. Chce zrealizovať opravu vonkajšku prízemia chaty s výmenou okien, dverí a dreveného obloženia, k čomu pravdepodobne nebude treba vybavovať stavebné povolenie, len ohlásenie na stavebný úrad.

**U 2/2022**: VV KST ruší svoje uznesenia  102a/2019, 102b/2019, 103/2019 a 105/2019 pre nevykonateľnosť, vzhľadom na to, že nájomca Chaty pri Zelenom plese T. Petrík odstúpil od svojho zámeru financovania väčšej rekonštrukcie Chaty pri Zelenom plese.

ZA – 4 , proti - 0, zdržal sa – 0;  schválené.

V následnej diskusii M Ziman požadoval overiť povinnosti stavebníka voči stavebnému úradu, v čom prisľúbil byť nápomocný. Žiadal tiež predložiť k pozmenenému zámeru nielen orientačný rozpočet, ale aj súpis prác v hlavných položkách, súpis použitých materiálov, spôsob likvidácie stavebného odpadu atď., teda technickú správu, potrebnú pre podanie ohlásenia na Stavebný úrad. A.Krištofová pripomenula, nech sa popri výmene okien a dverí porobia aj práce súvisiace s projektom plynofikácie kuchyne, požiadavky s elektrorevízie a požiadavky inšpekcie životného prostredia – rekonštrukcia kanalizácie a septika.

P.Dragúň: uznávame naliehavosť opráv, ale pre prijatie uznesenia, ktorým nahradíme tie práve zrušené, požadujeme kompletnejšiu vstupnú informáciu – nákladový limit, etapizáciu prác, splátkový kalendár. Navrhol dať predkladateľovi týždeň na doplnenie podkladov.

T.Petrík akceptoval pripomienky a termín pre predloženie doplneného návrhu opráv. Pripraví aj ukážky nového dreveného obkladu vonkajšej fasády, model „falošný zrub“.

L.Gancarčík za SHS JAMES súhlasil s návrhom pokračovať o týždeň. Svoju prítomnosť využil na podanie informácie ohľadom ponuky ZSE „darovať“ Zbojníckej chate výkonnejší fotovoltický systém. (viď ďalej U 131/2021). Darca ale chce uzatvoriť zmluvu iba s jedným so spolumajiteľov chaty, čo bude treba ošetriť nadväzujúcou dohodou spolumajiteľov. Informoval tiež o príprave obnovenia zmluvy o prenájme pozemku na Hrebienku, kde stojí nosičský medzisklad. Stará nájomná zmluva zanikla po prevode pozemku z Jednotného majetkového fondu na nového vlastníka (TMR). V tej súvislosti požiadal L.Gancarčík o aktualizáciu Poverenia na zastupovanie vlastníkov na rok 2022.

**U 3/2022**: VV KST schvaľuje predĺženie Poverenia pre L.Gancarčíka zastupovať KST ako spolumajiteľa štyroch vysokotatranských chát v technicko-administratívnych a majetkových konaniach súvisiacich so zabezpečením prevádzky Chaty pod Rysmi, Zbojníckej chaty, Téryho chaty a Chaty pri Zelenom plese, do konca roku 2022. Ukladá sekretariátu pripraviť v spolupráci s SHS JAMES aktualizované poverenie. Z: D.Valúch. T:27.1.2022

ZA – 4 , proti - 0, zdržal sa – 0;  schválené.

Predseda poďakoval prizvaným T.Petríkovi a L.Gancarčíkovi, konštatoval že týmto bol prednostne otvorený bod 5 programu, a nakoľko téma nebola ukončená, bude k tomuto bodu zasadnutie pokračovať 27.1. , teraz zasadnutie pokračuje kontrolou plnenia uznesení.

**Uznesenie 45/2021:** Výkonný výbor KST ukladá sekcii značenia doplniť sekciu na plný počet členov, teda deväť, prerozdeliť práce v sekcii tak, aby boli vykonávané včas a správne. Z: E. Škutová, T: ihneď a trvale.

Stav: bez nových skutočností. Úlohou sa bude zaoberať aktív sekcie.

**Uznesenie 62/2021:** Výkonný výbor KST schvaľuje nasledovné inventarizačné komisie:

* Zbojnícka chata, 24.-26. júna 2021, A. Krištofová, J. Polomský,
* Chata M. R. Štefánika, august 2021, A. Krištofová, J. Pullmann, J. Polomský,
* Chata pod Rysmi, 5.-6. septembra 2021, M. Heinrich, J. Polomský,
* Chata pri Zelenom plese, 6.-7.9. 2021, A. Mazániková, J. Pullmann,
* Téryho chata, 4.-5. októbra 2021, ~~V. Gábriš~~, D. Valúch, J. Polomský
* Záborského 33, november 2021, A, Krištofová, A. Mazániková, J. Pullmann,
* pokladňa KST, december 2021, A, Krištofová, A. Mazániková, J. Pullmann,
* položky evidované pre sekciu značenia, 12/2021, A. Krištofová, E. Škutová, J. Michalec,
* položky evidované pre sekciu mládeže, 12/2021, P. Dragúň, A, Krištofová, Ľ. Calpaš.

Konkrétne dátumy budú určené priebežne, u chát v závislosti od poveternostných podmienok.

Stav: Uznesenie splnené.

**Uznesenie 65/2021:** Výkonný výbor KST poveruje P. Dragúňa preveriť možnosť využitia elektronickej aplikácie preukazu pre KST tak, ako je realizovaná v klube Hikemates, s podmienkou, aby KST mal plné a trvalé práva na používanie aplikácie. V prípade nemožnosti preskúmať podmienky prípravy novej aplikácie. PT: 31.10. 2021.

Stav: k dohode o podmienkach použitia nedošlo. P.Dragúň navrhol zrušiť uznesenie a vrátiť sa k tomuto zámeru v novom funkčnom období. Neboli námietky. Vypúšťa sa zo sledovania.

**Uznesenie 68/2021:** Výkonný výbor KST ukladá majetkovej komisii KST dohodnúť na stretnutí s nájomcami chát prípravu elektronického rezervačného systému na chatách a jeho zverejnenie na webových stránkach chát. Z: J. Polomský, T: 30.9.2021.

Stav: Fungovanie verejného rezervačného systému ako ho praktizujú hotely a penzióny v podhorí, znemožňuje to, že na vysokohorských chatách nie je signál. Uznesenie z technických dôvodov zrušené. Vypúšťa sa zo sledovania.

**Uznesenie 82/2021:** Výkonný výbor KST ukladá osloviť najmenej troch dodávateľov aplikácií, nahrádzajúcich členský preukaz.

Stav: Vypúšťa sa zo sledovania. V súvislosti so zrušením U 65/2021 ruší VV aj toto nadväzujúce uznesenie a prijíma miesto neho nové:

**Uznesenie 4/2022:** VV ukladá organizačnej komisii zverejniť na webe KST výzvu, že KST hľadá dodávateľa aplikácie do mobilu, ktorá by slúžila ako elektronická alternatíva tradičného papierového členského preukazu. Z: P.Dragúň, D.Valúch, T: 30.4.2022

ZA – 4 , proti - 0, zdržal sa – 0;  schválené.

**Uznesenie 102/2021**: Výkonný výbor KST ukladá členovi sekcie značenia J. Michalcovi informovať VV, kedy v priebehu roku 2021 boli objednávky z regionálnych komisií značenia zaslané na sekciu a kedy boli následne predložené predsedníčke sekcie. T.: 31.10.2021.

Stav: Splnené, vypúšťa sa zo sledovania. Uznesenie splnilo účel, aktív sekcie sa musí zaoberať tým, ako s podporou nového značkárskeho programu minimalizovať vyskytujúce sa nedostatky pri spracovaní objednávok z regiónov.

**Uznesenie 104/2021**: Výkonný výbor KST ukladá predsedníčke Sekcie mládeže KST M. Maxianovej doplniť k dokladu IDV242021 prezenčnú listinu z 1. kola Slovenského pohára TOB zmiešaných dvojíc v Podhájskej. PT.: 31.5.2022.

Prezenčnú listinu bude možné doplniť až na začiatku novej súťažnej sezóny 2022, keď sa zúčastnení opäť stretnú na pretekoch.

**Uznesenie 105/2021**: Výkonný výbor KST ukladá zorganizovať stretnutie spoločnej majetkovej komisie s SHS James a nájomcami. Z.: J. Polomský, PT.: február 2021

Stav: stretnutie bolo odložené, uskutoční sa (ak to COVID neznemožní) v 2. polovici februára.

**U 123/2021:** Výkonný výbor Klubu slovenských turistov (ďalej len VV KST) schvaľuje program zasadnutia.

Vypúšťa sa zo sledovania.

**Uznesenie 124/2021:** Výkonný výbor KST schválil zmenu vykonávacieho prepisu KST č. 1/2011 o členstve, s účinnosťou od 1.4.2022.

Vypúšťa sa zo sledovania.

**Uznesenie 125/2021:** Výkonný výbor KST schválil zmenu vykonávacieho prepisu KST č. 2/2011, organizačný poriadok, s pripomienkami, s účinnosťou od 1. januára 2022.

KoK požaduje doplniť k VP 2/2011 výklad/usmernenie k možnosti paralelného členstva v KST

*(pozn.DV: v poznámkach zo zasadnutia mám, že predseda prisľúbil spraviť základný návrh. Spravil?*

**Uznesenie 126/2021:** Výkonný výbor KST schválil zmenu vykonávacieho prepisu KST č. 5/2011 o registrácii a hláseniach klubov a regiónov a o evidencii fyzických a právnických osôb v športe, s pripomienkami, s účinnosťou od 1. januára 2022.

Vypúšťa sa zo sledovania.

**Uznesenie 127/2021:** Výkonný výbor KST rozhodol o e-mailovom hlasovaní, schválil jeho zásady a súvisiace organizačné usmernenie pre zabezpečenie mimoriadneho valného zhromaždenia (MVZ). Ukladá:

- zverejniť na stránke KST zvolanie MVZ, pozvánku a pokyny odoslať delegátom MVZ najneskôr 22.12.2021

- volebné lístky s menami kandidátov na volené funkcie odoslať delegátom najneskôr 5 dní pred konaním MVZ. Z: sekretariát.

Uznesenie splnené, resp. pripravené na splnenie. Vypúšťa sa zo sledovania.

**Uznesenie 128/2021**: Výkonný výbor súhlasí s pracovnými cestami...

* A. Krištofovej z Tekovskej Breznice do Zvolena a späť, 10.12.2021, za účelom doručenia účtovných dokladov zmluvnej audítorke,
* A. Krištofovej z Tekovskej Breznice do Zvolena a späť, 8.1.2022, za účelom vyzdvihnutia účtovných dokladov od zmluvnej audítorky,
* P. Dragúňa z Nitry do Bratislavy a späť, 29.12.2021, inštalácia osobného počítača v miestnosti správcu databázy TZT (projekt Interreg).

Uznesenie splnené. Vypúšťa sa zo sledovania.

**Uznesenie 129/2021**: Výkonný výbor KST schvaľuje objednávky:

* 70/2021, prvú vonkajšiu odbornú prehliadku tlakovej nádoby TNS – TEN v sídle KST od obchodnej spoločnosti ENERGMA s.r.o., Tematínska 6, 851 05 Bratislava, v celkovej cene 40,00 €, bez DPH,
* 71/2021, výrobu a dodávku turistických informačných máp na stojane a vývesnej mapy v rámci projektu obnovy značenia pre VÚC Trenčín, objednané od obchodnej spoločnosti Z ELEKTRIK s.r.o., L. Stárka 16, 911 05 Trenčín, IČO: 34104178, IČ DPH: SK2020385730, v celkovej cene 2 724,00 €,
* 72/2021, výrobu smeroviek a tabuliek miestneho názvu v rámci projektu obnovy značenia pre VÚC Trenčín, objednané od obchodnej spoločnosti Marián Porkert BMP Častá s.r.o., IČO: 47197714, IČ DPH: SK2023790967, v celkovej cene 720,00 €,
* 73/2021, stavebné práce na plynofikácii Chaty pod Rysmi, objednané od obchodnej spoločnosti HYDROTERM spol. s.r.o., Byster 312, 044 41 sady nad Torysou, IČO: 361742384, IČ DPH: SK2020049845, v celkovej cene 1 140,00 €,
* 74/2021, tlač členských známok KST pre rok 2022, objednané od obchodnej spoločnosti Fibra print, s.r.o., Družstevná 4, 831 04 Bratislava, IČO:35960078, DIČ: 2022071766, v celkovej hodnote 278,00 €,
* 75/2021, výrobu smerovníkov so strieškou a značkársky kolov pre realizáciu obnovy značkovania podľa objednávky NP Poloniny, objednané od obchodnej spoločnosti Marián Porkert BMP Častá s.r.o., IČO: 47197714, IČ DPH: SK2023790967, v celkovej cene 1 041,20 €,
* 76/2021, výrobu sady medailí pre medzinárodné majstrovská TOB, objednané od obchodnej spoločnosti ARNOLD s.r.o., výroba odznakov, Alstrova 219, 831 06 Bratislava, IČO: 46631542 IČ DPH: SK2023530718, v celkovej cene 569,04 €,
* 77/2021, odbornú prehliadku a odbornú skúšku elektroinštalácie a bleskozvodnej sústavy objektu na Záborského 33, Bratislava a elektrorevíziu všetkých v objekte používaných elektrospotrebičov, objednané od obchodnej spoločnosti CERKAM Facility Services, Konvalinková 6394/2, 900 27 Bernolákovo, IČO:53599446, v celkovej cene 1 830,00 €.

Uznesenie splnené.Vypúšťa sa zo sledovania.

**Uznesenie 130/2021:** Výkonný výbor KST udeľuje *zlatý odznak KLUBU SLOVENSKÝCH TURISTOV:* Vladimírovi Blaškovi, členovi KST Selčov, Ing. Miroslavovi Mormákovi, členovi KST ZVL Prešov; *strieborný odznak KLUBU SLOVENSKÝCH TURISTOV:* Martinovi Čajkovi, členovi KST Cyklo Čajka Prešov, Mgr. Patrikovi Kotorovi, členovi KST OT Lišiaci Prešov, Ing. Miroslavovi Tkáčovi, členovi KST ZVL Prešov, Anne Kalužovej, členke KST ZVL Prešov, Ing. Jozefovi Oravcovi, členovi KBT Bratislava*; plaketu* *KLUBU SLOVENSKÝCH TURISTOV* Mgr. Michalovi Prejsovi, starostovi obce Habura.

Uznesenie splnené. Vypúšťa sa zo sledovania.

**U 131/2021:** VV KST súhlasí s inštaláciou nového fotovoltického a batériového systému financovaného z nadačného fondu Slovenských elektrární, a.s. na Zbojníckej chate a poveruje L. Gancarčíka zastupovaním KST v príprave dokumentácie a iných nevyhnutných úkonov daného projektu s dotknutými orgánmi.

Splnené aktualizáciou doterajšieho poverenia. Vypúšťa sa zo sledovania.

**Uznesenie 132/2021**: Výkonný výbor KST schvaľuje dohody o vykonaní práce pre: Jána Michalca a Miloslava Kublu na aktualizáciu turistického obsahu máp č. 9 a č. 148.

Z.: A. Krištofová, T.: 31.12.2021.

Uznesenie splnené. Vypúšťa sa zo sledovania.

**Uznesenie 133/2021:** Výkonný výbor KST súhlasí s úpravou miezd zamestnancov KST ako aj zamestnancov KST na základe dohody o pracovnej činnosti (A. Luhovej, L. Gancarčíka) od 1. januára 2022 tak, aby tieto boli v súlade s novou právnou úpravou.

Z: A. Krištofová, T: 31.12.2022.

Uznesenie splnené. Vypúšťa sa zo sledovania.

**Uznesenie 134/2021:** Výkonný výbor KST schvaľuje na december 2021 zaplatenie 30 % z hodnoty nájmu podľa nájomných zmlúv.

Uznesenie splnené. Vypúšťa sa zo sledovania.

**Uznesenie 135/2021:** Výkonný výbor KST schvaľuje zverejnenie magazínu Ako si užiť zimu od autora KST Hikemates na webovej stránke a na sociálnych sieťach KST za podmienky, že všetci  záujemcovia o magazín, ktorí sú členovia KST, budú mať zľavu identickú ako je zľava pre členov klubu KST Hikemates.

Magazín bol rýchlo vypredaný, poskytovanie zľavy sa stalo bezpredmetné. Uznesenie stratilo zmysel, vypúšťa sa zo sledovania.

**Uznesenie 136/2021**: VV KST schvaľuje vypísanie výberového konania na renováciu miestnosti predsedu KST v nákladovom limite 7 000 € (vrátane zaobstarania nábytku), ktorý bude zakotvený v návrhu rozpočtu na rok 2022.

Stav: zo skôr dodaných ponúk je technicky akceptovateľná ponuka frmy S.WORK s.r.o., ale prekračuje stanovený nákladový limit. Zástupca firmy bol pozvaný na konzultáciu.

**2. Návrh rozpočtu KST 2022**

A.Krištofová informovala o zapracovaní pripomienok zo zasadnutia VV v decembri 2021 a upozornila, že návrh rozpočtu ešte nie je konečný, kým nie je ukončené výberové konanie na opravu kancelárie predsedu v sídle KST a na nový archivačný policový systém do nej.

**3. Aktuálne úlohy organizačnej komisie**

3.1 D.Valúch informoval ako je pripravené dištančné MVZ, ktoré sa uskutoční 24.-25.1.2022 formou e-mailového hlasovania delegátov k voľbe predsedu kontrolnej komisie a člena kontrolnej komisie. Všetci delegáti obdržali zásady e-mailového hlasovania, čo potvrdili spätným mailom. Hlasovanie jednotlivých delegátov sekretariát vytlačí a dá k dispozícii volebnej komisii, ktorá sa spočítania hlasov ujme najneskôr 27.1. Volebný výsledok bude zaznamenaný zápisnicou volebnej komisie a zverejnený na webe. Zápisnica volebnej komisie bude nahrádzať zápisnicu MVZ. VV vzal informáciu na vedomie, konštatoval dobrú pripravenosť.

3.2 D.Valúch pred zasadnutím VV prostredníctvom mailovej komunikácie predložil členom VV a KoK základný návrh textu usmernenia pre regióny, sekcie a komisie pred volebným VZ v júni. Požiadal o pripomienky k celkovému obsahu pokynov a k dátumom dokedy majú prebehnúť regionálne valné zhromaždenia a dokedy aktívy sekcií.

**Uznesenie 5/2022**: VV schvaľuje s pripomienkami usmernenie pre regióny, sekcie a komisie k vyslaniu delegátov a podaniu personálnych návrhov na volebné 23. VZ KST. Ukladá:

- po zapracovaní pripomienok usmernenie rozposlať predsedom regiónov, sekcií a komisií

- vytipovať vhodné priestory a zarezervovať ich na termín 23. VZ KST, 3.-5. júna 2022.

ZA – 4 , proti - 0, zdržal sa – 0;  schválené.

**4. Aktuálne úlohy sekcie značenia**

A. Krištofová informovala o úspešnom vyčerpaní dotácie MŠVVaŠ na značenie v r. 2021. Ospravedlnila neprítomnú predsedníčku sekcie E. Škutovú, ktorá finišuje na spracovaní vyúčtovania dotácie a na podkladoch pre žiadosť o dotáciu na rok 2022, kde bude návrh na využite dotácie v objeme 140 000 €, teda ako v minulom roku.

Sekcia pripravuje každoročnú aktualizáciu sadzobníka značkárskych výkonov, VV dostane návrh na schválenie vo februári.

Keďže cez sekciu značenia prechádza významná časť prostriedkov z rozpočtu KST, bol v minulom roku objednaný značkársky program, ktorý by mal okrem iného napomôcť rýchlejšiemu a transparentnejšiemu spracovaniu pracovných výkazov, aby nevznikal koncoročný časový stres a aby sa minimalizoval počet reklamácií zo strany komisií značenia. Nábeh programu mešká.

Úrad pre normalizáciu metrológiu a skúšobníctvo SR zaslal potvrdenie o ukončení schvaľovacieho konania novelizovanej normy STN 01 8025 turistické značenie, ktorou bude v celom rozsahu nahradená doterajšia verzia z roku 2006. Publikovanie normy sa očakáva v druhom štvrťroku 2022.

P.Dragúň informoval o legislatívnej iniciatíve skupiny poslancov Národnej rady SR, ktorí pripravujú návrh zákona o turistických trasách. KST iniciatívu opakovane podporil poskytnutím odbornej konzultácie. Od zákona si sľubujeme, že by jednak mal odstrániť doterajšie právne vákuum na úseku ochrany turistických trás voči rôznym „predátorom“, či už ide o fyzické, alebo právnické osoby a mal by sa stať oporou pre zabezpečenie zdrojov na systematickú údržbu a rozvoj turistických trás. Návrh zákona pracuje s myšlienkou zriadenia štátneho registra vyznačených turistických trás a jeho zverenia do správy vhodnému správcovi. KST ten register má, roky na ňom pracuje a dopĺňa ho. Ak by bol zákon prijatý v navrhovanom znení, register prejde do vlastníctva štátu. Ambíciou KST ako národnej športovej organizácie potom bude zostať jeho kvalifikovaným a rešpektovaným správcom.

**5. Aktuálne úlohy majetkovej komisie**

Informácia týkajúca sa údržby a zveľaďovania tatranských chát odznela v rámci kontroly plnenia uznesení.

A.Krištofová: objektom v majetku KST je aj sídlo sekretariátu, kde je naliehavo potrebné riešiť rekonštrukciu jednej z miestností, vrátane výmeny dosluhujúcich skríň za súčasný kancelársky nábytok s potrebnou úložnou kapacitou, umožňujúci prehľadnú archiváciu dokumentov.

Keďže tento bod programu zasadnutia zostal neukončený a VV sa k nemu stretne opäť 27. januára, na tento deň treba dohodnúť separátne konzultácie (s obhliadkou na mieste) s dvomi potenciálnymi dodávateľmi, spomedzi ktorých bude na základe porovnania cenových ponúk vybraný realizátor rekonštrukcie.

P.Dragúň: novou akvizíciou v majetku KST sa po oprave údajov v katastri obce Oravice, okres Tvrdošín, stala Chata Oravice. Informoval členov VV o vykonanej ohliadke chaty dňa 11.1. 2022 (spolu s A.Krištofovou a A. Mazánikovou) a o rozhovore s prevádzkárom chaty, doterajší domnelý vlastník prvý návrh na stretnutie odmietol. Chata sa nachádza na turisticky atraktívnom mieste, no je v zlom technickom stave. Aby z nej mal KST osoh, bude musieť investovať do jej modernizácie. Najprv však musí KST presvedčiť domnelého vlastníka, že mu chata nepatrí, čo ešte môže byť zdĺhavé súdne konanie, vyžadujúce si zdatného právnika.

**6. Príprava hlavných podujatí**

6.1 Po oznámení poľského organizátora XI. Medzinárodného zimného zrazu turistov KST, KČT a PTTK, že v tomto roku sa pre pretrvávajúce COVID obmedzenia a komplikácie zraz v Poľsku konať nebude a že ho pripravia s ročným odkladom, ohlásil sa dávnejšie prihlásený záujemca o usporiadanie zimného zrazu KST Ing. Ernest Rusnák z Levoče. Pôvodne chcel spraviť  zraz v roku 2021, nedalo sa pre COVID, v roku 2022 nechcel konkurovať blízkej lokalite XI. MZZT (Nowy Sacz, PL) a bol zmierený s tým, že zraz v Levoči bude až v roku 2023. Vo svetle nových skutočností v decembri oznámil, že napriek krátkosti času si trúfa pripraviť 53. ZZ KST v termíne 24.-27.2.2022. Sekcia LT odporúča výkonnému výboru vydať organizátorovi oficiálne Poverenie.

**Uznesenie 6/2022**: VV schvaľuje Poverenie pre klub KST TJ Javorinka Levoča, zastúpený Ing. E.Rusnákom, v zmysle platných zásad pre organizovanie celoslovenských podujatí pripraviť 53. ZZ KST v Levoči a okolí, v termíne 24.-27. 2. 2022. Ukladá sekretariátu vystaviť Poverenie a pripraviť návrh zmluvy o príspevku.

ZA – 4 , proti - 0, zdržal sa – 0;  schválené.

**Uznesenie 7/2022**: VV schvaľuje:

- príspevok pre organizátora 53. ZZ KST z rozpočtu KST 2022 vo výške 2000 €

- delegáta VV KST na podujatie, bude ním V. Gábriš.

ZA – 4 , proti - 0, zdržal sa – 0;  schválené.

6.2 Obec Hrabušice mala byť organizátorom celoslovenského letného zrazu KST v roku 2020, pre COVID, to nevyšlo, prihlásili sa teda o usporiadanie 68. CZ KST a 51. stretnutia TOM. Sekcia PT

odporúča vystaviť Poverenie.

**Uznesenie 8/2022**: VV schvaľuje Poverenie pre obec Hrabušice, zastúpenú starostkou obce J. Skokanovou, v zmysle platných zásad pre organizovanie celoslovenských podujatí pripraviť 68. CZ KST a 51. stretnutie TOM Hrabušice – Slovenský raj, v termíne 7.-10. 7. 2022. Ukladá sekretariátu vystaviť Poverenie a pripraviť návrh zmluvy o príspevku.

ZA – 4 , proti - 0, zdržal sa – 0;  schválené.

**Uznesenie 9/2022**: VV schvaľuje príspevok pre organizátora 68.CZ KST a 51. stretnutia TOM z rozpočtu KST 2022 vo výške 3 000 €.

ZA – 4 , proti - 0, zdržal sa – 0;  schválené.

6.3 V termíne 8.-11.9. pripravuje PTTK, pobočka Zemia Sanocka, 1V.medzinárodný letný zraz turistov V4, v lokalite Ustrzyki Górne. V zmysle štatútu MLZT požaduje od KST ako spoluorganizátora zaplatenie príspevku na organizáciu podujatia vo výške 500 €. Na stretnutí organizačného štábu bolo dohodnuté, že zahraniční záujemcovia o účasť, turisti z Čiech, Slovenska a Maďarska, sa budú registrovať prostredníctvom svojej národnej organizácie, cez ktorú budú platiť aj účastnícky poplatok. Termín na zaregistrovanie a zaplatenie je do 31.5. 2022.

**Uznesenie 10/2022**: VV schvaľuje úhradu spoluorganizátorského príspevku 500 € na IV. MLZT Ustrzyki Górne, PL a ukladá zverejniť na webe informáciu o spôsobe prihlasovania sa na podujatie.

ZA – 4 , proti - 0, zdržal sa – 0;  schválené.

Svojich delegátov na hlavné podujatia konajúce sa po termíne volebného VZ KST, si na júnovom zasadnutí určí VV KST v novom zložení.

**7.** **Rôzne**

7.1 P.Dragúň pripomenul prísľub výkonného výboru robiť raz ročne neformálne konzultačno-diskusné stretnutie s predsedami regiónov, sekcií a komisií. Navrhol spraviť ho ako súčasť prípravy na volebné VZ, teda čím skôr. Z diskusie sa ukázal byť priechodným termínom pre prítomných členov VV a KoK prvý marcový víkend.

**Uznesenie 11/2022**: VV ukladá sekretariátu vytipovať vhodné priestory pre cca 50 ľudí, objednávkou ich zarezervovať na termín 4.-6. marca, rozposlať pozvánku predsedom regiónov, sekcií a komisií a na februárové zasadnutie VV pripraviť informáciu kto potvrdil účasť.

ZA – 4 , proti - 0, zdržal sa – 0;  schválené.

7.2 M. Ziman upozornil na jeden dôsledok novej úpravy stanov KST, schválenej v septembri 2021 na 22. VZ KST v Žiline: podľa článku 4, bod 4 stanov „Regióny sú tie športové zväzy, ktoré si KST určí za svoje organizačné jednotky“. Z toho vyplýva vedeniu KST povinnosť požiadať o zaregistrovanie regiónov KST ako svojich organizačných jednotiek.

**Uznesenie 12/2022**: VV ukladá sekretariátu písomne požiadať Ministerstvo vnútra SR o zaregistrovanie regiónov KST v registri občianskych združení ako svojich organizačných jednotiek.

ZA – 4 , proti - 0, zdržal sa – 0;  schválené.

7.3 A. Krištofová považuje pri neobsadenosti pozície podpredsedu pre organizáciu a legislatívu za nanajvýš potrebné angažovať právnika, minimálne na doriešenie súladu Stanov a vykonávacích predpisov. Navrhuje osloviť Romana Šulhánka, ktorý pracuje pre SHS JAMES.

**Uznesenie 13/2022**: VV splnomocňuje štatutárov osloviť Romana Šulhánka s ponukou vykonávať pre KST právne služby. Rozsah týchto služieb a zodpovedajúci honorár bude špecifikovaný v návrhu Zmluvy o poskytovaní právnych služieb, resp. Dohody o pracovnej činnosti, podliehajúcej schváleniu výkonným výborom KST.

ZA – 4 , proti - 0, zdržal sa – 0;  schválené.

7.4 J.Polomský pripomenul návrh zmiešanej majetkovej komisie KST a SHS JAMES  obmedziť zmluvnú spoluprácu so spoločnosťou TATRAHASIL s.r.o. na výkon funkcie technika PO a BOZP na našich vysokohorských chatách za paušálnu mesačnú odmenu podľa mandátnej zmluvy, s tým, že za objednávanie potrebných služieb a prác nad rámec tejto zmluvy sú zodpovední nájomcovia.

**Uznesenie 14/2022**: VV ukladá J.Polomskému pripraviť 2-mesačnú výpoveď doterajšej zmluvy so spoločnosťou TATRAHASIL s.r.o. z dôvodu prenesenia povinnosti na nájomcov.

ZA – 4 , proti - 0, zdržal sa – 0;  schválené.

7.5 A. Krištofová informovala, že výberové konanie na obsadenie pracovnej pozície pracovník sekretariátu sa uskutoční na sekretariáte KST dňa 28.1. 2022, od 9.00, adeptky (prihlásili sa iba ženy) posúdi výberová komisia v zložení P. Dragúň, A. Krištofová, A.Mazániková, D.Valúch.

7.6 D.Valúch informoval o prosbe spoločnosti ISMC Slovakia s.r.o., aby sa KST čiastočne podieľal na pokrytí nezavinených viacnákladov oproti Zmluve o spolupráci pri vydaní kalendára, ktoré pre zhotoviteľa Kalendára KST 2022 objektívne vznikli najmä nečakaným úmrtím interného grafika a následnou nutnosťou objednať služby grafika externe.

A. Krištofová: že im vznikli viacnáklady takmer 3 000 €, to je ich problém a pre KST je určujúca zmluva. Ale ako gesto ľudského pochopenia pre mimoriadnu situáciu navrhujem spraviť Dodatok zmluvy na doplatok 500 €.

**Uznesenie 15/2022**: VV schvaľuje a) doplatok vo výške 500 € k sume dohodnutej v Zmluve o spolupráci s ISMC Slovakia s.r.o. pri vydaní Kalendára KST 2022,

b) vypracovanie Dodatku č.1 k predmetnej zmluve za účelom realizácie doplatku podľa (a).

ZA – 4 , proti - 0, zdržal sa – 0;  schválené.

7.7 D.Valúch informoval, že KST dostal od doterajšieho propagátora 100 JKM Vladimíra Pekára z KST Turzovka ponuku na prevzatie agendy odznaku *100 Jarných km.*

**Uznesenie 16/2022**: VV schvaľuje aby sa garantom odznaku stal KST, sekcia PT, ukladá propagačnej komisii pripraviť vydanie odznaku 100 JKM 2022, v náklade 600 ks.

ZA – 4 , proti - 0, zdržal sa – 0;  schválené.

7.8 Dohody o vykonaní práce:

**Uznesenie 17/2022**: Výkonný výbor KST schvaľuje dohody o vykonaní práce na rok 2022 pre: Annu Luhovú (upratovanie na sekretariáte), Ladislava Gancarčíka (vybavovanie administratívno-technických a majetkových záležitostí chát v spoluvlastníctve KST a SHS JAMES), Miloslava Kublu a Jána Michalca (aktualizáciu turistického obsahu máp pre VKÚ Harmanec).

Z.: A. Krištofová, T.: 31.1.2022.

ZA –4 , proti - 0, zdržal sa – 0;  schválené.

7.9 Ocenenia

**Uznesenie 18/2022:** Výkonný výbor KST udeľuje *zlatý odznak KST:* Elene Raždíkovej, Janke Mikušovej a Františkovi Kytasovi, členom KST TOM Solinky; *strieborný odznak KST*: Alžbete Marmanovej a Milanovi Chorvátovi,členom KST TOM Solinky.

ZA – 4 , proti - 0, zdržal sa – 0;  schválené.

7.10 Pracovné cesty

**Uznesenie 19/2022**: Výkonný výbor súhlasí s pracovnými cestami

* P.Dragúňa, A. Krištofovej a A. Mazánikovej z Nitry do obce Oravice a späť 11.1. 2022, na stretnutie s prevádzkárom Chaty Oravice a obhliadku chaty.
* P. Dragúňa z Nitry do Bratislavy a späť 12.1.2022, na konzultáciu s právnikom pripravujúcim poslanecký návrh zákona o turistických trasách.

ZA – 4 , proti - 0, zdržal sa – 0;  schválené.

7.11 Objednávky

**Uznesenie 20/2022**: VV schvaľuje objednávky:

* 78/2021, plaketu v kazete pre starostu obce Habura (za výdatnú a všestrannú pomoc regionálnym zložkám KST pri príprave Stretnutia priaznivcov KST 2021), zhotoviteľ VICTORY SPORT, spol. s r.o., Junácka 6, 831 04 Bratislava, IČO: 35774282, IČ DPH: SK2020232786, v celkovej cene 25,12 €.
* 01/2022, antigénové samotesty na COVID, typ Viva Diag/SARS CoV-2, jedno balenie (25 ks), objednané cez distribučnú spoločnosť Pretože TRIPSY s.r.o., Sliačska 1E, 831 02 Bratislava; IČO: 52724077; IČ DPH: SK2121121497, v celkovej cene 82,50 €.
* 02/2022, účastnícke odznaky pre 53. ZZ KST Levoča, zhotoviteľ Wehl s. r. o., Vaňkova 38, CZ724 00 Ostrava 24, IČO: 61946036; DIČ: CZ61946036, 600 ks v jednotkovej cene 1,60 €.
* 03/2022, odznak *100 jarných km*, zhotoviteľ ARNOLD s.r.o. - výroba odznakov, Alstrova 219, 831 06 Bratislava; IČO: 46631542, IČ DPH: SK 2023530718; 600 ks, v celkovej cene (vrátane výtvarného návrhu) 744,00 €.

ZA – 4 , proti - 0, zdržal sa – 0;  schválené.

7.12 P.Dragúň požiadal D.Valúcha informovať partnera a sponzora projektu Studničky, spoločnosť Madebythe s. r. o., ako boli využité prostriedky ktoré od nich KST získal na základe zmluvy o charitatívnej reklame a zistiť či je z ich strany ochota v tejto spolupráci pokračovať

**Uznesenie 21/2022**: VV ukladá propagačnej komisii využiť projekt obnovy studničiek na propagáciu verejnoprospešných aktivít KST na webe a na sociálnych sieťach.

ZA – 4 , proti - 0, zdržal sa – 0;  schválené.

7.13 P. Dragúň urgoval odoslanie žiadostí o súhlas s umiestnením koncového kameňa Cesty hrdinov SNP pod hradom Devín a v Duklianskom priesmyku.

7.14 D.Valúch informoval, že z iniciatívy majiteľa a prevádzkára Skalnatej chaty na Skalnatom plese podpísal predseda KST Dohodu o spolupráci formou poskytnutia zľavneného ubytovania pre členov KST.

7.15 P. Dragúň so súhlasom ostatných prítomných členov VV určil termíny zasadnutí VV KST do volebného VZ nasledovne: St 16.2., St 16.3., St 20.4., Ut 10.5., Pi 3.6. 2022.

Po 17.00 hod predsedajúci prerušil zasadnutie pre pokročilý čas. Nakoľko zostala otvorená otázka opráv na Chate pri Zelenom plese a nestihli byť prediskutované všetky záležitosti zaradené do Rôzneho, navrhol pokračovať v januárovom zasadnutí VV KST, k bodu 5 a 7 programu, vo štvrtok 27.1.2022. VV KST sa s návrhom stotožnil

**Uznesenie 22/2022**: VV KST schvaľuje prerušenie zasadnutia a jeho pokračovanie 27.1.2022 s programom: uzavrieť bod 5 (Aktuálne úlohy majetkovej komisie) a dokončiť bod 7 (Rôzne).

ZA – 4 , proti - 0, zdržal sa – 0;  schválené.

.......................................................................................................................................................

Na pokračovaní zasadnutia VV KST dňa 27. 1.2022 sa zúčastnili:

všetkých šesť členov VV KST, čerstvo zvolená predsedníčka KoK K. Žákovičová a člen KoK Ján Pullmann. Prizvaní: D.Valúch, nájomca ChpZp T. Petrík, za SHS JAMES L. Gancarčík, A. Pacek (dištančne, cez skype). Prezenčná listina je prílohou zápisnice.

**5. Aktuálne úlohy majetkovej komisie**

5.1 Opravy na Chate pri Zelenom plese.

Nájomca T.Petrík sprevádzaný L.Gancarčíkom (SHS JAMES) tentokrát podrobnejšie predstavili zámer, vrátane rozpočtu a výkresovej časti projektu opráv, s tým, že pre podanie na Stavebný úrad Poprad ešte architekt L.Malina pripravuje technickú správu. T.Petrík apeloval na spolumajiteľov aby neodkladali rozhodnutie. S ohľadom na stav prístupovej cesty k chate považuje za bezpečnejšie objednať a vyviezť nové okná na chatu teraz, kým je povrch cesty zarovnaný snehom. M. Ziman chcel mať jasno v tom, kto bude investor. T. Petrík pripomenul, že nie je iba nájomca, má aj stavebnú firmu od ktorej si spolumajitelia môžu opravu chaty objednať, resp. uzavrieť s ňou zmluvu o dielo. Po ďalšej diskusii bola načrtnutá postupnosť:

1. Schválenie odobrujúceho uznesenia KST a SHS JAMES.

2. Doplnenie technickej správy k plánu opráv, potrebnej k podaniu ohlásenia na stavebný úrad v Poprade, zabezpečí L.Gancarčík v súčinnosti s L.Malinom do 16. februára.

3. Podanie ohlásenia, Z: L.Gancarčík, do konca februára.

4. Vytvorenie rámcovej objednávky spolumajiteľov v limite predloženého rozpočtu, pričom to môže byť aj formou podpísania Zmluvy o dielo, vrátane splátkového kalendára (A.Krištofová, P.Dragúň, A.Pacek).

5. Na základe toho (za predpokladu, že Stavebný úrad len zaeviduje ohlásenie a nebude nad rámec svojich kompetencií požadovať stanoviská požiarnikov a orgánov ochrany prírody) môžu začať práce, treba ich dokumentovať stavebným denníkom (T.Petrík).

6. Kontrola formou kontrolných dní – dohľad majetkovej komisie (J. Polomský, L. Gancarčík).

**Uznesenie 23/2022**: VV KST schvaľuje

a) výmenu obkladov, okien a dverí prízemného podlažia Chaty pri Zelenom plese v nájomcom predloženom rozsahu, limitovanom rozpočtom 128 800,00 €

b) objednávku s tým súvisiacich prác od stavebnej firmy nájomcu T. Petríka, na základe zmluvy o dielo, s realizáciou v priebehu roka 2022.

ZA – 4 , proti - 0, zdržal sa – 0;  schválené.

**Uznesenie 24/2022**: K angažovaniu nájomcu T.Petríka ako realizátora opráv schválených uznesením 22/2022, VV KST ukladá pripraviť Zmluvu o dielo. Z.: A.Krištofová, T: 16.2.2022

ZA – 4 , proti - 0, zdržal sa – 0;  schválené.

A. Pacek informoval, že výkonný výbor menšinového spoluvlastníka SHS JAMES príslušné uznesenie schváli na svojom najbližšom zasadnutí dňa 8.2.2022.

5.2 Medzisklad nosičov na Hrebienku

L. Gancarčík informoval o svojich doterajších rokovaniach s TMR, zameraných na obnovenie nájomnej zmluvy (NZ) k pozemku na ktorom stojí medzisklad nosičov, pokiaľ možno za podobných podmienok ako v starej NZ s predchádzajúcim vlastníkom pozemku. Bez nájomnej zmluvy by bolo veľké riziko, že  medzisklad „stratí pôdu pod nohami“.

**Uznesenie 25/2022**: VV KST poveruje L.Gancarčíka prípravou novej nájomnej zmluvy so spoločnosťou Tatra Mountain Rezort a.s. k pozemku na Hrebienku, na ktorom je umiestnený medzisklad nosičov zásobujúcich Zbojnícku a Téryho chatu.

ZA – 4 , proti - 0, zdržal sa – 0;  schválené.

5.3 Oprava prednej miestnosti v budove sídla KST

Prítomnosť štatutárov v Bratislave bola využitá na konzultáciu s dvomi potenciálnymi dodávateľmi, ponúkajúcimi odlišnú technológiu renovácie podlahy. Pán Kiss (S.Work, s.r.o. Šamorín) poskytol vysvetlenie k cenovej ponuke svojej firmy, živnostník T. Gálik z Vyhní si miestnosť zameral a do 10.2. 2022 pripraví cenovú ponuku.

Realizátor bude vybraný na základe porovnania cenovej aj časovej náročnosti alternatívnych riešení.

**7. Rôzne** (pokračovanie z 19.1.2022)

7.16 A.Krištofová vyzvala členov VV kto sa bude môcť zúčastniť brigády na vypratanie skladu v bývalej garáži. Na termín vo februári sa nehlásil nik, brigáda sa odkladá na druhú polovicu marca, dovtedy by sa mala zlepšiť pandemická situácia. Ak by slabý záujem u členov VV pretrvával aj potom, privezie si A.Krištofová brigádnikov z Odboru KST Tekovská Breznica.

7.17 J.Polomský navrhol zvýšenie paušálnej mesačnej odmeny pre L.Gancarčíka, vzhľadom na nárast úloh, ktoré zabezpečuje. Štatutári reagovali protinávrhom - uprednostňujú riešenie cez  dobrovoľnícku zmluvu.

7.18 P.Dragúň: V knižnici nie sú všetky doterajšie ročníky časopisu Krásy Slovenska. **Uznesenie 26/2022**: VV ukladá sekretariátu zabezpečiť zviazanie všetkých doteraz vydaných a nezviazaných ročníkov časopisu Krásy Slovenska.

ZA – 4 , proti - 0, zdržal sa – 0;  schválené.

7.19 D.Valúch: členovia KST sa opakovane pýtajú: aké členské platí člen na taký rok, v priebehu ktorého prechádza do inej vekovej kategórie?

Odpoveď: platí podľa veku, ktorý má v čase začiatku účinnosti členskej známky, t.j. k 1.aprílu.

7.20 P.Dragúň informoval o ponuke výstavníckeho areálu Agrokomplex Nitra: možnosť bezplatnej účasti KST na veľtržnom podujatí Caravan – Bike – Tourist, v termíne 7.-10.4. 2022. Ak si dokážeme spraviť v ponúknutom priestore vlastné stanovište. Dáva do pozornosti propagačnej komisii, je to šanca prezentovať niektoré aktivity KST.

Po vyčerpaní programu, krátko po 14.00 predsedajúci ukončil druhú časť januárového zasadnutia VV KST.

Zapísal: Dušan Valúch

Peter Dragúň

Predseda Klubu slovenských turistov

PRÍLOHY:

- Prezenčná listina (z 19.1. a z 27.1. 2022)

- Dlhodobé úlohy